ЧРЕЗ

 ПРЕДСЕДАТЕЛЯ НА

 НАРОДНОТО СЪБРАНИЕ

ДО

МИНИСТЪРА НА ТУРИЗМА

Г-ЖА НИКОЛИНА АНГЕЛКОВА

**ВЪПРОС**

 Светослав Димитров Белемезов

 народен представител от ПГ на АБВ

На основание чл. 90, ал. 1 от Конституцията на Република България и чл. 91 от Правилника за организацията и дейността на Народното събрание, внасям въпрос

ОТНОСНО: Развитието на селски туризъм в България

**Уважаема госпожо министър**,

 Туризмът, за район като България, е ключова предпоставка за развитието на селските райони и решаването на редица проблеми от икономически и екологически характер. Като важен и стратегически сектор за България, можем със задоволство да подчертаем, че през настоящата година генерираме 20 % ръст в селския туризъм, спрямо миналата година. Това е положителен резултат постигнат от страна на Министерството на туризма. Тази статистика е обнадеждаваща, но не и за сектора като цяло, тъй като е проявление на фона на силно затихващите функции на морския туризъм като фактор през миналото в Източна Европа и Балканския регион.

В профилното развитие на селския туризъм се открояват няколко положителни тенденции, но за съжаление съпътствани от редица негативни такива. От една страна се наблюдава активизиране на европейски програми за финансиране на проекти в областта на селския туризъм. От друга обаче, все още съществува липса на координация и недостатъчно усвояване на ресурсите. Също така на много места липсва ангажираността на местната власт, а незадоволителната координация между институциите прозира и при развитието на общата инфраструктура, която е неразривен елемент от трайното и ефективно развитие на селския туризъм – на много места пътищата са в окаяно състояние, липсват указателни табели (твърде често те са само на кирилица), не добре структуриран вътрешно държавен транспорт (по този начин се създават условия за недостъпност на селските райони), а също така не е налична добрата координация между информационните центрове, институции, туроператори и туристи.

В продължение на негативните тенденции би следвало да се спомене, че е неефективна националната медийна и рекламна стратегия и държавна подкрепа в областта на маркетинга и активното рекламиране на селския туризъм, включае издаването на рекламни материали, рекламни клипове, участие в международни изложения и панаири и т.н. Не се отличават ясно и програми за организирането на рекламни турове за представители на световния туризъм – предприемачи, журналисти, туроператори и др.

Демографските проблеми също са основен фактор за недоброто функциониране на селския туризъм. В редица планински и селски райони се наблюдава трайна тенденция на все по-влошаваща се образователна и възрастова структура на неселението, което прави качеството на услугата твърде посредствено.

В тази връзка сме изправени пред резонната причина за целеполагане на последователно и системно развитие на сектора, а не стихийно протичане на процесите, свързани с управлението му.

 **Във връзка с гореизложеното, желая да Ви поставя следния въпрос:**

Каква е визията Ви за развитието на селския туризъм и популяризирането му от страна на правителството, в лицето на Министерството на туризма и на какъв етап е изпълнението на Националната стратегия за устойчиво развитие на туризма, по-конкретно в частта селски туризъм?

Мола за писмен отговор на поставения въпрос!

София, 02.09.2015г. Народен представител:

 Светослав Белемезов